# **J E G Y Z Ő K Ö N Y V**

**Készült**: Litér Község Önkormányzata Képviselő-testületének **2014. április 30-án 17.15 órai** kezdettel megtartott nyilvános üléséről.

**Az ülés helye:** a Községi Önkormányzat tanácsterme

**Jelen voltak:** Szedlák Attila polgármester,

 Auerbach János képviselő,

Bacsa Róbert Imre képviselő,

Lukáts Gábor Ákos képviselő,

Kondics István alpolgármester,

Varga János képviselő,

Varga Mihály képviselő.

###### Meghívottként jelen voltak:

##  Bencze Éva jegyző

 Kiss Mária Könyvvizsgáló

Szedlák Attila polgármester:

Tisztelettel köszöntöm a képviselő-testület tagjait, Kiss Mária Könyvvizsgáló asszonyt.

Megállapítom, hogy a képviselő-testület határozatképes, a megválasztott 7 fő jelen van.

A jegyzőkönyv vezetésére Kovács Zsuzsa köztisztviselőt, a jegyzőkönyv hitelesítésére Auerbach János képviselő urat és Kondics István alpolgármester urat kérem fel.

Szedlák Attila polgármester:

A napirendi pontok módosításra kerülnek. A 2.) napirendi pont kiegészítésre kerül b.) alponttal *„2013. évi Belső Ellenőrzési jelentés elfogadása”*, továbbá kiegészül egy új 2013. évi költségvetési rendelettel, ami költségvetés rendeletének szöveges részét érinti.

A *4.)„Közvilágítás bővítése”* tárgyú napirendi pont levételre kerül. Laznyik József villamos mérnök úrral - aki a költségvetési kiírást készítette – egyeztetés történt, majd ezt követően kiderült, hogy a Nyárfa utcában nincsenek engedélyes tervek, tehát ott még terveztetni kell, így a közvilágítás bővítésével kapcsolatban újabb körös árajánlatokat kell bekérni.

Kérem felvételre, a *„Kelet-Balatoni Térség Önkormányzati Társulás Társulási Megállapodás Módosítása (1)”* tárgyú pontot, 11.) pontként a *„Parkoló kialakítása az Álmos utcában*”, valamint 12.) pontként a *„Pedagógusnap”* tárgyú napirendi pontok. A plusz pontokat az illetékes bizottságok megtárgyalták.

Van-e valakinek hozzászólása észrevétele, javaslata a napirendi pontokkal kapcsolatban?

Amennyiben nincs, kérem a képviselő-testületet, aki elfogadja a módosított napirendet, kézfeltartással szavazzon.

*A képviselő-testület az ülés napirendjét, a napirendi javaslattal azonosan 7 igen**szavazattal elfogadta.*

####  N A P I R E N D I J A V A S L A T

Napirendi javaslatok:

1.) Litéri Közös Önkormányzati Hivatal 2013. évi költségvetés zárszámadásának elfogadása

*Előadó: Bencze Éva jegyző*

2.) Litér Község Önkormányzat 2013. évi költségvetés zárszámadási rendeletének elfogadása

 2.b.) 2013. évi Belső Ellenőrzési jelentés elfogadása

*Előadó: Szedlák Attila polgármester*

3.) Aszfaltozási munkálatok

*Előadó: Szedlák Attila polgármester*

4.) Kelet-Balatoni Térség Önkormányzati Társulás Társulási Megállapodás Módosítása (1)

*Előadó: Szedlák Attila polgármester*

5.) Futballpálya labdafogó háló cseréje

*Előadó: Szedlák Attila polgármester*

6.) Szenior fesztivál megrendezéséhez szükséges tagi kölcsön nyújtása

*Előadó: Szedlák Attila polgármester*

7.) Támogatási kérelmek

 a.) Litéri Református Általános Iskola kérelme

 b.) Zöldág Gyermek Néptáncegyüttes kérelme

 c.) Balaton Classic veteránautó verseny támogatása

*Előadó: Szedlák Attila polgármester*

8.) Hulladékszállítással kapcsolatos Együttműködési Megállapodás

*Előadó: Szedlák Attila polgármester*

9.) Virágvásár megrendezése

*Előadó: Szedlák Attila polgármester*

10.) Ond utcai játszótér bővítési ügye

*Előadó: Szedlák Attila polgármester*

11.) Parkoló kialakítása az Álmos utcában

*Előadó: Szedlák Attila polgármester*

12.) Pedagógusnap

*Előadó: Szedlák Attila polgármester*

***ZÁRT ÜLÉS***

13.) Kitüntetések adományozása ***Zárt ülés***

*Előadó: Szedlák Attila polgármester*

14.) Tájékoztatás Litér Álmos utcai önkormányzati lakásról ***Zárt ülés***

*Előadó: Szedlák Attila polgármester*

**NAPIREND ELÖTT**

Szedlák Attila polgármester:

Litéri Református Általános Iskolába 28 jelentkező volt a leendő első osztályba, az óvodába pedig eddig 23 fő jelentkezett.

A 16 fős nyolcadik osztályunkból 6 diák gimnáziumba (37,5%), 10 diák szakközépiskolába nyert felvételt (62,5%). 12 diákot első helyen vettek fel.

Lovassy László gimnáziumba 4, Balatonalmádi Kéttannyelvű gimnáziumba 1 diák, Ipari Szakközép Iskolába 3 diák, Pápa Türr István gimnáziumba 1 diák, Öveges József Szakképző iskolába 4 diák, Jelky András Művészeti szakközépiskolába 1 diák, a Gastroker és a Séf szakközepes osztályaiba, pedig 1-1 diák nyert felvételt.

#### N a p i r e n d t á r g y a l á s a

**1.) Litéri Közös Önkormányzati Hivatal 2013. évi költségvetés zárszámadásának elfogadása**

*Előadó: Bencze Éva jegyző*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

A Litéri Közös Önkormányzati Hivatal 2013. évi költségvetés zárszámadásának előterjesztője Bencze Éva jegyzőasszony. Megkérdezem, kívánja-e az írásos előterjesztést kiegészíteni.

Bencze Éva jegyző:

Az írásos előterjesztést nem kívánom kiegészíteni, csak annyit szeretnék hozzátenni, hogy a hivatal zavartalan működéséhez a pénzügyi feltételek adottak voltak.

Szedlák Attila polgármester:

Pénzügyi Gazdasági és Településfejlesztési Bizottság tárgyalta a napirendi pontot, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A bizottság megtárgyalta a napirendi pontot, és elfogadásra javasolja a Képviselő-testület fele, a Litéri Közös Önkormányzati Hivatal 2013. évi költségvetés zárszámadását.

Szedlák Attila polgármester:

Megkérdezem a Képviselő-testületet, van-e kérdés, hozzászólás a napirendi pontra vonatkozólag?

Amennyiben kérdés, hozzászólás nincs, kérem, kézfeltartással szavazzon, aki elfogadja a Litéri Közös Önkormányzati Hivatal 2013. évi költségvetésének zárszámadását.

*A képviselő-testület 7 igen szavazattal elfogadja.*

# **Litér Község Önkormányzat Képviselő-testületének**

**39/2014. (IV.30.) LKt. határozata**

**a Litéri Közös Önkormányzati Hivatal 2013. évi költségvetésének végrehajtásáról**

Litér Község Önkormányzatának Képviselő-testülete a Litéri Közös Önkormányzati Hivatal 2013. évi költségvetésének végrehajtásáról az alábbi határozatot hozza:

A képviselő-testület a Litéri Közös Önkormányzati Hivatal 2013. évi költségvetésének összes **bevételét 48 038 ezer forintban** jóváhagyja. (2/a.sz. melléklet)

A képviselő-testület a Litéri Közös Önkormányzati Hivatal 2013. évi költségvetésének összes **kiadását 44 687 ezer forintban** jóváhagyja. (2/b.sz.melléklet)

A képviselő-testület a 2013. évi összes kiadásból:

a) személyi juttatásokra 30 334 eFt,

b) munkaadókat terhelő járulékra 7 541 eFt,

c) dologi kiadásokra és egyéb folyó kiadásra 6 288 eFt,

d) felhalmozási kiadásokra 389 eFt,

e) átfutó kiadásokra 135 eFt,

kifizetését jóváhagyja.

A Közös Hivatalnál foglalkoztatott engedélyezett létszám 10 fő.

A Litéri Közös Önkormányzati Hivatal 2013. évi egyszerűsített éves beszámolóját az 1/a. az egyszerűsített éves pénzforgalmi jelentés 1/b. számú mellékletek tartalmazzák.

A Litér Község Önkormányzatának Képviselő-testülete a Közös Hivatal 2013. évi mérleg főösszegét 3 965 ezer forintban, a módosított pénzmaradványát 4 187 ezer forintban hagyja jóvá.

Pénzforgalmi kimutatás a 3. sz. melléket alapján.

Közös Hivatal Befektetett Eszközeinek Vagyonkimutatása 4. sz. melléklet.

 Szedlák Attila Bencze Éva

 polgármester jegyző

**2.) Litér Község Önkormányzat 2013. évi költségvetés zárszámadási rendeletének elfogadása**

**b.) 2013. évi Belső Ellenőrzési jelentés elfogadása**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

A kiküldött rendelet tervezet pontosításra került a zárszámadás rendeletben elvárt szerkezeti formáknak megfelelően. Kiss Mária könyvvizsgálóval egyeztetve a módosítások megtörténtek. Számadatok nem változtak.

A pénzmaradvány összegét, és a mérleg főösszegét a rendeletnek tartalmaznia kell.

A főösszeg meghatározásakor a függő és átfutó tételeknek nem kell megjelenni.

A folyó évi bevételek fedezetet nyújtottak a folyó évi kiadásokra, úgy, hogy a folyó évi kiadások felett egy 5 millió forintos pénzkészlet is pozitívan fordult, azaz 2013. január 1.-hez képest, a 2013. december 31-i pénzkészletünk 5 millió forinttal növekedett.

A tárgyévi pénzmaradvány is jól alakult a 2013-as évben. Az előző években képzett tartalékok maradványa 122 402 eFt. A tárgyévi helyesbített pénzmaradvány 23 604 eFt, melyet módosítanak a finanszírozásból származó korrekciók - 491 eFt-al, így a módosított pénzmaradvány értéke 23 113 eFt melyet a Képviselő-testület a zárszámadáskor hagy jóvá.

A több mint 408 millió forintos költségvetésünkből közel 182 millió forint volt a beruházás-fejlesztés, ami 45%-ot jelent a teljes költségvetésben.

A vagyon is gyarapodott, 251,7 millió forinttal, ami 17,8 %-os növekedést jelent.

A település 2013. évi gazdálkodásáról megállapítható, hogy a kitűzött célok az ütemtervnek megfelelően alakultak. Az alapellátáshoz, valamint az egyéb feladatok ellátásához szükséges pénzügyi fedezetet biztosítani tudtuk. Az előirányzatok és a teljesítések összhangja biztosított, pénzmaradványunk 2013-ban is jelentős mértékben nőtt.

Átadom a szót Kiss Mária könyvvizsgáló asszonynak, a könyvvizsgálói jelentés előterjesztéséhez.

Kiss Mária könyvvizsgáló:

Megerősíteni tudom polgármester úrnak azon szavait, hogy hatékonyan és gazdaságosan gazdálkodott az önkormányzat 2013. évben. Az előző évek jelentős tartalékát még a 2013-as évben sikerült megnövelni. A komoly, megalapozott célokat teljesíteni tudja. 2013. év már egy kicsit a következő év előkészítése is. Tartalmában a könyvelés még a 2012 –es év szerint volt, viszont a táblákban már látni lehet a módosításokat, valamint önálló számlákat kellett nyitni, önálló adószámmal minden intézménynek, ami eléggé megbonyolította az egész könyvelést. A számviteli program is nehezen igazodott az átmeneti időszakhoz, az önkormányzati összegzéseket 2013.-ban sokszor kézzel kellett rögzíteni. Egyszerűsített beszámolót készítettünk, mivel nem volt auditálási eltérés. A beszámolóra hitelesítő záradékot adunk, és az elfogadást javasoljuk. További hatékony és takarékos gazdálkodást kívánok.

Szedlák Attila polgármester:

Köszönjük szépen Kiss Mária könyvvizsgáló asszonynak.

Varga Mihály képviselő:

Egyetértek én is Kiss Mária könyvvizsgáló asszonnyal. Nem volt egyszerű a munka, viszont jól áttekinthető a beszámoló, jól készítették el.

Szedlák Attila polgármester:

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi, Gazdasági és Településfejlesztési Bizottság megtárgyalta Litér Község Önkormányzat 2013. évi költségvetés zárszámadási rendeletének elfogadása tárgyú napirendi pontot, melyben a Litér Község Önkormányzat 2013. évi költségvetés végrehajtásáról szóló határozatot, valamint zárszámadási rendeletét is elfogadásra javasolja Képviselő-testület részére.

Szedlák Attila polgármester:

Van-e kérdés, a napirendi ponttal kapcsolatosan? Amennyiben kérdés, hozzászólás nincs, kérem, kézfeltartással szavazzon, aki Litér Község Önkormányzata 2013. évi költségvetés módosításáról szóló határozatátelfogadja.

*A képviselő-testület 7 igen szavazattal elfogadja.*

# **Litér Község Képviselő-testületének**

**40/2014. (IV.30.) LKt. határozata**

**Litér Község Önkormányzata 2013. évi költségvetésének végrehajtásáról**

*(Intézmények nélkül)*

Litér Község Önkormányzatának Képviselő-testülete Litér Község Önkormányzata 2013. évi költségvetésének végrehajtásáról az alábbi határozatot hozza:

A képviselő-testület Litér Község Önkormányzata 2013. évi költségvetésének összes **bevételét 417 297 ezer forintban** jóváhagyja. (3/a. sz. melléklet) Forrásonkénti és címenkénti alakulását az 4/a. sz. melléklet tartalmazza.

A képviselő-testület Litér Község Önkormányzata 2013. évi költségvetésének összes **kiadását 392 352 ezer forintban** jóváhagyja. (3/b. sz. melléklet) Feladatonkénti és címenkénti alakulását a 4/b. sz. melléklet tartalmazza.

A képviselő-testület a 2013. évi összes kiadásból:

a) személyi juttatásokra 25 992 eFt,

b) munkaadókat terhelő járulékra 5 598 eFt,

c) dologi kiadásokra és egyéb folyó kiadásra 47 250 eFt,

d) felügyelet alá tartozó költségv. szerv nyújtott támog. 69 821 eFt,

e) támogatás értékű kiadás 31 735 eFt,

f) működési célú pénzeszközátadásra áll. kívülre 13 183 eFt,

g) társadalom és szociálpolitikai juttatásra 17 598 eFt,

h) felhalmozási kiadásokra 181 596 eFt,

i) felhalmozási célú p.ezk átadás áll. kív. 379 eFt,

i) felhalmozási kölcsön 200 eFt,

kifizetését jóváhagyja.

Litér Község Önkormányzatánál foglalkoztatott engedélyezett létszám 15 fő.

Litér Község Önkormányzata 2013. évi egyszerűsített éves beszámolóját az 1. számú mellékletek tartalmazzák.

A Képviselő-testület Litér Község Önkormányzata 2013. évi mérleg főösszegét 1 680 213 ezer forintban, a módosított pénzmaradványát 23 113 eFt-ban hagyja jóvá.

A 2013. évi pénzforgalom alakulását az 5. sz. melléklet, a beruházást, felújítást a 6. sz. melléklet tartartalmazza. A tartalékot a 7., a létszámot a 8. sz. melléklet.

Litér Község Önkormányzat Vagyonkimutatását a 9., az Eu projektek a 10., adósságot keletkeztető ügyletek a 11., közvetett támogatásokat a 12.sz. melléklet tartalmazza.

 Szedlák Attila Bencze Éva

 polgármester jegyző

Szedlák Attila polgármester:

Kérem, kézfeltartással szavazzon, aki Litér Község Önkormányzatának 2013. évi költségvetésének zárszámadási rendeletét elfogadja.

*A képviselő-testület 7 igen szavazattal elfogadja.*

 **Litér Község Önkormányzata Képviselő-testületének**

**8/2014. (V.9.) rendelete**

**a 2013. évi költségvetés végrehajtásáról**

Litér Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f.) pontjában meghatározott feladatkörében eljárva a következőket rendeli el:

1.§ (1) A képviselő-testület az önkormányzati költségvetés 2013. évi bevételének

 főösszegét **433 185** e Ft-ban jóváhagyja

 (2) A bevételek részletezését a 2/a., 3/a sz. melléklet, forrásonkénti és címenkénti

 alakulását az 4/a. sz. melléklet tartalmazza.

2. § (1) A képviselő-testület az önkormányzati költségvetés 2013. évi összes kiadását

 **409 867** e Ft-ban jóváhagyja.

 (2) A kiadások részletezését a 2/b, a 3/b., feladatonkénti és címenkénti

 alakulását a 4/b, a beruházások kimutatását a 6. sz. melléklet tartalmazza.

1. A képviselő-testület az (1) bekezdés szerinti összes kiadásból:

 **Működési célú kiadásra:** **226 172 ezer forint**

 Ebből:

 a) személyi jellegű kiadásokra 75 024 ezer forint

 b) munkaadókat terhelő járulékra 17 733 ezer forint

 c) dologi és egyéb folyó kiadások 68 252 ezer forint

 d) szociálpolitikai ellátások 17 598 ezer forint

 e) támogatásértékű kiadások, egyéb támogatások 34 382 ezer forint

 f) előző évi alulfin átadás 0 ezer forint

 g) pénzeszköz átadás államháztartáson kívülre 13 183 ezer forint

 h) rövid lejáratú kölcsön 0 ezer forint

 i) forgatási célú értékpapírok kiadása 0 ezer forint

 (4) **Felhalmozási célú kiadásra**:  **182 564 ezer forint**

 Ebből:

 a) beruházásra 157 511 ezer forint

 b) felújításra 24 474 ezer forint

 c) támogatásértékű kiadások, egyéb támogatások 0 ezer forint

 d) pénzeszköz átadás államháztartáson kívülre 379 ezer forint

 e) felhalmozási kölcsönök, hitel törlesztés 200 ezer forint

 f) felhalmozási hitel kamat kiadása ezer forint

 g) befektetési célú részesedések vásárlása ezer forint

 kifizetését jóváhagyja.

3. § (1) Litér Község Önkormányzat 2013. évi Egyszerűsített Beszámolóját az 1. sz. melléklet tartalmazza.

(2) Az önkormányzat 2013. évi pénzforgalom alakulását az 5. sz. melléklet tartalmazza, a költségvetési tartalék a 7. sz. mellékletben található.

(3) A képviselő-testület az önkormányzat 2013. évi mérleg főösszegét 1 684 178 e Ft- ban állapítja meg. Litér Község Önkormányzat Befektetett eszköz analitikáját- kataszteri 9/a. sz. melléklet a teljes Vagyonkimutatását a 9/b. sz. melléklet tartalmazza.

1. A képviselő-testület a 2013. évi helyesbített pénzmaradványát 24 732 eFt-ban,

 módosított pénzmaradványát 25 196 eFt-ban hagyja jóvá.

4.§ (1) Az önkormányzat szervezeti egységeinek megfelelő létszám alakulását a 8. sz

 melléklet tartalmazza.

 (2) Az önkormányzata 2013. évi Eu projekt alakulását a 10. sz. melléklet tartalmazza.

 (3) Litér Község Önkormányzat 2013. évi adósságot keletkeztető ügyleteit a 11. sz. melléklet, a közvetett támogatásokat a 12. sz. melléklet tartalmazza.

5. § (1) E rendelet a kihirdetést követő nap lép hatályba.

(2) A rendelet hatálybalépésével egyidejűleg hatályon kívül helyezi a községi önkormányzat a 2012. évi zárszámadását megállapító 11/2013 (IV.30.) önkormányzati rendeletét, a Litér Község Önkormányzat 2013. évi költségvetését megállapító többször módosított 4/2013. (III.08.) önkormányzati rendeletét.

 Szedlák Attila Bencze Éva

polgármester jegyző

**2b.) 2013. évi Belső Ellenőrzési jelentés elfogadása**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

A Szántó és Társa Bt. 2014. áprilisában megküldte éves ellenőrzési jelentését Litér Község Önkormányzata számára. Az ellenőrzési jelentés megállapítja, hogy a vizsgálatok során jogellenes magatartást nem tapasztalt, ilyen irányú intézkedések megfogalmazására nem került sor. A közös hivatalban a vizsgálatok lefolytatásához szükséges személyi és tárgyi feltételek adottak voltak.

A pénzügyi-számviteli feladatellátás színvonala javult a leterheltség és a munkát nehezítő folyamatos jogszabályváltozások ellenére.

A jelentés megállapítja, hogy a tevékenységek szabályozottsága az önkormányzatnál biztosított, viszont a jogszabályváltozások miatt folyamatos felülvizsgálatuk szükséges.

2014-ben a vagyongazdálkodási tervet el kell készíteni.

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési Bizottság elfogadásra javasolja Litér Község Önkormányzatának Képviselő-testülete részére a 2013. évi Belső Ellenőrzési jelentést.

Bencze Éva jegyző:

Vagyonrendeletünk van, viszont ezt ki kell egészíteni 2014. évben a vagyongazdálkodási tervvel.

Szedlák Attila polgármester:

Van-e kérdés, a napirendi ponttal kapcsolatosan? Amennyiben kérdés, hozzászólás nincs, kérem, kézfeltartással szavazzon, aki Litér Község Önkormányzatának 2014. évi közbeszerzési tervét elfogadja.

*A képviselő-testület 7 igen szavazattal elfogadja.*

# **Litér Község Önkormányzata Képviselő-testületének**

**41/2014. (IV.30.) LKt. határozata**

Litér Község Önkormányzatának Képviselő-testülete megtárgyalta és elfogadta Litér Község Önkormányzata 2013. évi belső ellenőrzési jelentését.

A Képviselő-testület felhatalmazza Szedlák Attila polgármester urat az Önkormányzat 2013. évi belső ellenőrzési jelentésének aláírásával.

Határidő: azonnal

Felelős: Szedlák Attila polgármester

**3.) Aszfaltozási munkálatok**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Litér Község Önkormányzata 2014. évi költségvetésének 5. számú melléklete tartalmazza Litér tárgyévi beruházásait, felújításait, amelyek között szerepel az út aszfaltozás tárgyú munkák elvégzése. Litér Község Önkormányzata 2014. március hó 27. napján árajánlatokat kért be „*Litér település belterületi utak aszfalt burkolat építése*” tárgyú munkák (Bem utca melletti Nyárfa utca, Bem utca vége, Hold utca Bem utcai vége, Táncsics utcai forduló és tervezés) elvégzésére vonatkozóan.

Beérkezett árajánlatok:

**Strabag Kft.** (Veszprém) ajánlati ár: bruttó 11 662 070 Ft

**Palota-Út-Ép Kft** (Várpalota) ajánlati ár: bruttó 12 592 538 Ft

**E-Pannon Kft** (Veszprém) ajánlati ár: bruttó 12 349 286 Ft

Litér Község Önkormányzata 2014. évi elfogadott költségvetésében az útaszfaltozásra bruttó 9 300 210 Ft került tervezésre (amely nem tartalmazta a Táncsics utcai fordulót és a tervezés díját). Az Önkormányzat beszerzések lebonyolításával kapcsolatos eljárásrendről szóló szabályzata és a Képviselő-testület 25/2014.(III.27.) LKt határozata alapján létrehozott Eseti Bíráló Bizottság értékelte a beérkezett árajánlatokat.

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

Pénzügyi, Gazdasági és Településfejlesztési Bizottság elfogadásra javasolja Litér Község Önkormányzata Képviselő - testülete részére - figyelembe véve az Eseti Bíráló Bizottság véleményét -, Litér település belterületi utak aszfalt burkolat építésére a STRABAG Kft-t (8200 Veszprém) bízza meg bruttó 11 662 070 Ft összegben.

Litér település belterületi utak aszfalt burkolat építése tekintetében, aszfaltozási munkálatok szakértői műszaki ellenőrzésével, javasolja a Képviselő-testület fele, hogy Fehér Györgyöt bízza meg 150 000 Ft + ÁFA összegben.

Szedlák Attila polgármester:

Az Eseti Bíráló Bizottság jegyzőkönyvét is megkaptuk, az ő javaslatuk is a Strabag Kft ajánlata bruttó 11 662 070 Ft összegben.

Van-e kérdés, a napirendi ponttal kapcsolatosan? Amennyiben kérdés, hozzászólás nincs, kérem, kézfeltartással szavazzon, aki elfogadja Litér településen belterületi utak aszfalt burkolata tervezése és építése tárgyában a legalacsonyabb összegű árat adó Strabag Építő Kft ajánlatát bruttó 11 662 070,-Ft összegben.

*A képviselő-testület 7 igen szavazattal elfogadja.*

**Litér Község Önkormányzata Képviselő-testületének**

**42/2014. (IV.30.) Lkt. határozata**

Litér Község Önkormányzata Képviselő-testülete megtárgyalta, „***Litér településen belterületi utak aszfalt burkolat építése***” tárgyában beérkezett árajánlatokat, és az árajánlatkérésben foglalt feltételeket teljesítő, legalacsonyabb összegű ajánlati árat adó STRABAG Általános Építő Kft-t (8200 Veszprém, Hrsz 0224.) bízza meg a tárgyi munka elvégzésével, mindösszesen bruttó 11 662 070,-Ft vállalkozói díj ellenében.

Képviselő-testület megbízza Szedlák Attila polgármester urat, a szükséges intézkedések megtételével.

Határidő: 2014. május 15.

Felelős: Szedlák Attila polgármester

Szedlák Attila polgármester:

Kérem, kézfeltartással szavazzon, aki elfogadja Litér településen belterületi utak aszfalt burkolat építése tárgyában, az aszfaltozási munkálatok szakértői műszaki ellenőrzésével, a megfelelő jogosultságokkal rendelkező Fehér György műszaki ellenőrt bízzuk meg a műszaki ellenőrzéssel 150 000,-Ft + Áfa azaz bruttó 190 500,-Ft ellenértékben.

*A képviselő-testület 7 igen szavazattal elfogadja.*

**Litér Község Önkormányzata Képviselő-testületének**

**43/2014. (IV.30.) Lkt. határozata**

Litér Község Önkormányzata Képviselő-testülete megtárgyalta, „***Litér településen belterületi utak aszfalt burkolat építése***” tárgyában az aszfaltozási munkálatok szakértői műszaki ellenőrzését és arról határozott, hogy a megfelelő jogosultságokkal rendelkező Fehér György műszaki ellenőrt bízza meg a műszaki ellenőrzéssel

150 000,-Ft + Áfa azaz bruttó 190 500,-Ft ellenértékben.

Képviselő-testület megbízza Szedlák Attila polgármester urat, a szükséges intézkedések megtételével.

Határidő: 2014. május 15.

Felelős: Szedlák Attila polgármester

**4.) Kelet-Balatoni Térség Önkormányzati Társulás Társulási Megállapodás Módosítása**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Papkeszi Község Önkormányzata csatlakozási szándékát jelezte a Kelet-Balatoni Térség Önkormányzati Társulása részére a 153/2012.(XI. 27.) számú határozatuk alapján. Határozatuk szerint 2014. január 1-től kívánt csatlakozni, azonban a Társulási Megállapodás rendelkezései szerint január 1-ével abban az esetben léphet be új tag, ha arról a képviselő testület legalább hat hónappal korábban döntést hoz. Ennek megfelelően a Társulási Megállapodás módosítása megtörtént, hogy január 1-e mellett július 1-ével is csatlakozhasson település a társuláshoz.

A Társulási megállapodás szerint a társulásban részt vevő képviselő-testületek mindegyikének minősített többséggel hozott döntése szükségesa társulási megállapodás módosításához.

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a Kelet-Balatoni Térség Önkormányzati Társulás Társulási Megállapodás Módosításávalegyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**44/2014.(IV.30.) LKt. határozata**

Litér Község Önkormányzatának Képviselő-testülete a Kelet-Balatoni Térség Önkormányzati Társulási megállapodása –1. számúmódosításával egyetért.

A képviselő-testület felhatalmazza a polgármestert, hogy a Társulási megállapodás módosítását – a társult önkormányzatok Társulási megállapodás 1. számú módosítását jóváhagyó határozata birtokában – aláírja.

Felelős: Szedlák Attila polgármester

Hivatali felelős: Bencze Éva jegyző

Határidő: 2014. június 30.

**5.) Futballpálya labdafogó háló cseréje**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Litér, 016/1 helyrajzi szám alatt található futballpályát használó Litéri Sportegyesület Elnöke kérelemmel fordult Litér Község Önkormányzatához a futballpálya labdafogó hálójának lecserélése tárgyában.

A napirendi pontot a Humán Értékek Bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottságának elnöke:

A Humán Értékek Bizottsága megtárgyalta a futballpálya labdafogó hálójának cserélésére érkezett kérelmet, melyet elfogadásra javasol Képviselő-testület fele.

Szedlák Attila polgármester:

A napirendi pontot a Pénzügyi Gazdasági és Településfejlesztési Bizottság is tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

Pénzügyi, Gazdasági és Településfejlesztési Bizottság elfogadásra javasolja Litér Község Önkormányzata Képviselő-testülete részére, a Litér 016/1 hrsz alatt található futballpálya labdafogó hálójának cseréjét bruttó 300 000 Ft összegben.

Varga Mihály képviselő:

Ennek a hálónak a szállítását is meg kell oldani. Javaslom, hogy támogassuk a Sportegyesületet a szállítási díjjal is.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag?

Amennyiben nincs, kérem, kézfeltartással szavazzon, aki egyetért azzal, hogy a Litér 016/1 hrsz-on levő futballpálya labdafogó háló cseréjét bruttó 300 000 Ft + szállítási költséggel támogassuk.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**45/2014.(IV.30.) LKt. határozata**

Litér Község Önkormányzatának Képviselő-testülete arról határozott, hogy a Litér 016/1 hrsz alatt lévő futballpálya labdafogó hálójának felújításához bruttó 300 000,-Ft + szállítási díj összegű fedezetet biztosít.

Képviselő-testület megbízza a polgármestert a szükséges intézkedések megtételére.

Felelős: Szedlák Attila polgármester

Határidő: 2014. május 31.

**6.) Szenior fesztivál megrendezéséhez szükséges tagi kölcsön nyújtása**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

A Bakony és Balaton Keleti Kapuja Közhasznú Egyesület pályázatot nyújtott be a LEADER nemzetközi együttműködések kialakítását és működtetését támogató jogcímre, *„Kultúra határok nélkül-értékeink, hagyományaink, közös múltunk a kultúra jegyében”* címmel, melynek keretében hozzájárul a 2014. július 3-5-ig Litéren megrendezésre kerülő Szenior Néptánc Fesztivál megvalósításához. A program előfinanszírozásához szükséges a tagi kölcsönről szóló megállapodás aláírása, melyben Litér Község Önkormányzata vállalja, hogy a lebonyolításhoz szükséges 3 300 000,-Ft, azaz Hárommillió-háromszázezer forint nagyságú tagi kölcsönt befizet az Egyesület számára, az alábbi ütemezéssel:

2014. június 2-ig: 1 500 000,- Ft

2014. július 3-ig: 1 800 000,- Ft.

A tagi kölcsön összeg felhasználása a valós teljesítés és az elszámolható költségek leigazolása szerint kerül felhasználásra, elszámolásra.

A napirendi pontot a Humán Értékek Bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottságának elnöke:

A Humán Értékek Bizottsága megtárgyalta a Szenior fesztivál megrendezéséhez szükséges tagi kölcsön nyújtása tárgyú napirendi pontot, és az előterjesztést elfogadásra javasolja a képviselő-testület fele.

Szedlák Attila polgármester:

A napirendi pontot a Pénzügyi Gazdasági és Településfejlesztési Bizottság is tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

Pénzügyi, Gazdasági és Településfejlesztési Bizottság elfogadásra javasolja Litér Község Önkormányzata Képviselő-testülete részére, hogy a Szenior néptánc fesztivál lebonyolítására nyert pályázathoz tagi kölcsönként 3 300 000 Ft-ot fizessen be a Bakony és Balaton Keleti Kapuja Közhasznú Egyesület részére a rendezvény előfinanszírozásához.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a bizottságok javaslatával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**46/2014.(IV.30.) LKt. határozata**

Litér Község Önkormányzatának Képviselő-testülete megtárgyalta a Szenior fesztivál megrendezéséhez szükséges tagi kölcsön nyújtása tárgyú napirendi pontot, és úgy döntött, hogy vállalja a lebonyolításhoz szükséges 3 300 000,-Ft, azaz hárommillió háromszázezer forint nagyságú tagi kölcsön befizetését az Egyesület számára az alábbi ütemezéssel:

2014. június 2-ig: 1 500 000,- Ft

2014. július 3-ig: 1 800 000,- Ft.

A pályázati célnak megfelelően felhasznált tagi kölcsönt a pályázat pénzügyi elszámolását követő 8 napon belül az Egyesület köteles Litér Község Önkormányzata számlájára visszafizetni.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. május 30.

Felelős: Szedlák Attila polgármester

**7.) Támogatási kérelmek**

 **a.)** Litéri Református Általános Iskola kérelme

 **b.)** Zöldág Gyermek Néptáncegyüttes kérelme

 **c.)** Balaton Classic veteránautó verseny támogatása

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

**a.)** **Litéri Református Általános Iskola kérelme**

Szedlák Attila polgármester:

A Litéri Református Általános Iskola igazgatója, Kisantal Tibor kéréssel fordult az Önkormányzathoz fa tárolóház vasbeton fogadófelületének készítése tárgyában.

TÁMOP 3.1.4-es pályázaton rengeteg sport- és játékeszközt tudtak beszerezni, amiknek a tárolásuk nem megoldott. Az iskola kb. 400 eFt értékben egy kis tároló faház beszerzéséről döntött, és ennek fogadófelületének elkészíttetésében szeretne támogatást kérni. A faházat a tornatermi épület kerítés felőli sarkánál szeretnék kialakítani.

Helyi építési vállalkozóval már felmérették a vasbeton fogadófelület elkészítésének költségét, amely az alábbi összegeket tartalmazza:

Anyagköltség: 54 110.-Ft

Munkaköltség: 55 807.-Ft

**Összesen: 109 917.-Ft**

A napirendi pontot a Humán Értékek Bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottságának elnöke:

A Humán Értékek Bizottsága megtárgyalta a Litéri Református Általános Iskola kérelmét, melyet elfogadásra javasol a Képviselő-testület fele.

Szedlák Attila polgármester:

A napirendi pontot a Pénzügyi Gazdasági és Településfejlesztési Bizottság is tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi, Gazdasági és Településfejlesztési Bizottság megtárgyalta a Litéri Református Általános Iskola kérelmét, és a vasbeton fogadófelület elkészítéséhez a költséget az általános tartalék terhére összesen 109 917 Ft összegbenelfogadásra javasolja a képviselő-testület fele.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a bizottságok javaslatával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**47/2014.(IV.30.) LKt. határozata**

Litér Község Önkormányzatának Képviselő-testülete megtárgyalta az Litéri Református Általános Iskola vasbeton fogadófelület elkészítésére vonatkozó kérelmét, és arról határozott, hogy az általános tartalék terhére a 109 917,-Ft támogatási összeget biztosítja.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. május 30.

Felelős: Szedlák Attila polgármester

**b.) Zöldág Gyermek Néptáncegyüttes kérelme**

Szedlák Attila polgármester:

A Zöldág Gyermek Néptáncegyüttes kérelme az 55 éves évfordulóra vonatkozik.

Minden pályázati lehetőséget megragadtak, hogy a rendezvényt méltó szinten meg tudják szervezni.

Eddig rendelkezésükre álló összegek:

Miniszteri támogatás: 3 000 000.-Ft

Megítélt NKA pályázat: 500 000.-Ft

MVM GTER támogatása: 500 000.-Ft

Tábori hozzájárulás: 500 000.-Ft

**Összesen: 4 500 000.-Ft**

**Jelenleg hiányzó összeg: 693 480.-Ft**

A napirendi pontot a Humán Értékek Bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottságának elnöke:

A Humán Értékek Bizottsága megtárgyalta a napirendi pontot, és a Zöldág Gyermek Néptáncegyüttes kérelmét elfogadásra javasolja a Képviselő-testület fele úgy, hogy 500 000 Ft támogatást biztosítson a civil szervezetek évfordulójára elkülönített előirányzatának terhére, a fennmaradó összeget a „Civil szervezetek programjainak támogatása 2014. évben” pályázat keretében a gyermekcsoport részére a Humán Értékek Bizottsága által megállapított összegből a Zöldág Kulturális Egyesület egészítse ki.

Az erdélyi cserekapcsolatukkal közösen szervezett néptánctábor megvalósítására 3 000 000 Ft miniszteri támogatás megelőlegezését is javasolja.

Szedlák Attila polgármester:

A napirendi pontot a Pénzügyi Gazdasági és Településfejlesztési Bizottság is tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi, Gazdasági és Településfejlesztési Bizottság elfogadásra javasolja a Képviselő-testület részére a Humán Értékek Bizottságának javaslatát, azaz 500 000 Ft támogatást biztosítson a civil szervezetek évfordulójára elkülönített előirányzatának terhére, a fennmaradó összeget a „Civil szervezetek programjainak támogatása 2014. évben” pályázat keretében a gyermekcsoport részére a Humán Értékek Bizottsága által megállapított összegből a Zöldág Kulturális Egyesület egészítse ki.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a bizottságok javaslatával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**48/2014.(IV.30.) LKt. határozata**

Litér Község Önkormányzatának Képviselő-testülete arról határozott, hogy a Zöldág Gyermek Néptáncegyüttes 55 évfordulója alkalmából megrendezésre kerülő programokra az alábbiak szerint nyújt támogatást:

500 000 Ft támogatást biztosít a civil szervezetek évfordulójára elkülönített előirányzatának terhére, a fennmaradó összeget a „Civil szervezetek programjainak támogatása 2014. évben” pályázat keretében a gyermekcsoport részére a Humán Értékek Bizottsága által megállapított összegből a Zöldág Kulturális Egyesület egészíti ki.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. május 30.

Felelős: Szedlák Attila polgármester

**c.)** **Balaton Classic veteránautó verseny támogatása**

Szedlák Attila polgármester:

2014. évben a már 7. alkalommal megrendezendő BALATON CLASSIC veteránautó verseny főszervezője kérelemmel fordult Litér Község Önkormányzatához a litéri Közpark parkolójának, mint versenyhelyszín biztosítása és a rendezvény anyagi támogatása érdekében.

A 2014. május 10.-én (szombat) megrendezendő nagy sikerű Oldtimer Szuperkupa futam központja Balatonalmádi lesz, amely mellett Tihany, Balatonfüred továbbra is főbb állomáshelyként szerepel az útvonalban, a versenytáv fele, pedig Tapolcánál lesz.

A többségében az 1960-as, ’70-es évekből származó autó vezetője és navigátora a litéri Közpark lábánál található parkolóban az 1/100 időmérés szabályai alapján lezajló versenyen mérnék össze tudásukat, amelyet követően Litér település utcáin végighaladva tennék maradandóvá az eseményt számunkra.

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi, Gazdasági és Településfejlesztési Bizottság megtárgyalta a Balaton Classic veteránautó verseny támogatása tárgyú napirendi pontot, melyhez 70 000,-Ft összegű anyagi támogatást javasol elfogadásra a képviselő-testület fele.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a 70 000,-Ft összegű anyagi támogatással egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**49/2014.(IV.30.) LKt. határozata**

Litér Község Önkormányzatának Képviselő-testülete arról határozott, hogy a 2014. május 10.-én megrendezendő Oldtimer Szuperkupa futam anyagi támogatására 70 000,-Ft összeget biztosít.

A többségében az 1960-as, ’70-es évekből származó autó vezetője és navigátora a litéri Közpark lábánál található parkolóban az 1/100 időmérés szabályai alapján lezajló versenyen mérik össze tudásukat, amelyet követően Litér település utcáin végighaladva teszik maradandóvá az eseményt.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. május 10.

Felelős: Szedlák Attila polgármester

**8.) Hulladékszállítással kapcsolatos Együttműködési Megállapodás**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

2006. szeptemberében 168 település összefogásában létrejött a Közép-Duna Vidéke Hulladékgazdálkodási Önkormányzati Társulás, melynek feladata a térség települési szilárd hulladék-gazdálkodási feladatainak integrált ellátása. A társulásnak Litér település is tagja.

A Társulási Megállapodás IV/3.1. b. pontja szerint a hulladékkezelési közszolgáltatás szervezése keretében a Társulás feladata a hulladékkezelési közszolgáltató kiválasztása és a vele való szerződéskötés. A Társulás, ezen feladatainak eleget téve 2013. november 25-én megjelent ajánlati felhívást tett közzé, melyet követően közbeszerzési eljárás keretében kiválasztotta a nyertes ajánlattevőket, melyekkel 2014. januárjában szerződést kötött.

A közszolgáltatási szerződés tartalmának kialakítására az ajánlati felhívás és a végleges dokumentáció, valamint az ajánlattevő által benyújtott végleges ajánlat alapján került sor.

A kiírt pályázat I. részének nyertes ajánlattevője a Depónia –VHG Konzorcium.

Litér Község Önkormányzata közszolgáltatója a Depónia Kft, mely ellátja a településen a vegyes hulladékok, valamint az elkülönítetten gyűjtött hulladékok begyűjtését, szállítását és kezelését illetve ellátja a számlázási és ügyfélszolgálati feladatokat.

Több alkalommal tárgyalásra került sor a szolgáltatóval, mely tárgyalás eredményei már szerepelnek az Együttműködési megállapodásban. Így a megállapodásban megjelenik már a 80 l-es edényzet ürítési díja, miután lehetővé vált a 80 l-es edényzet használata azon 1-2 fős háztartások számára, akik rendelkeznek 80 literes szabvány gyűjtő-edényzettel.

A településen sok háztartás rendelkezik 110 l-es edényzettel, így arra vonatkozóan is sikerült a díjszabásban megállapodni, valamint a Képviselő-testület által korábban megállapított szolgáltatási díjra vonatkozó támogatások továbbra is érvényben maradnak.

2012. decemberben a 179/2012.(XII.20.) határozattal döntöttünk arról is, hogy a mindazon litéri háztartások számára, akik 2013. március 31.-ig igényüket jelzik Litér Község Önkormányzata felé, megvásároljuk a lakossági szilárd hulladékgyűjtéshez szükséges 80 l-es edényzetet, azért, hogy a lakosság terhét ezzel is csökkenteni tudjuk, miután az akkori konzorciumi döntés 70%-os díjemelést mutatott.

Időközben módosításra került a Hulladékról szóló törvény, mely szerint a díjak számításának kiindulási alapja a 2012. április 14-i ár, mely az ún. „díj-stop” időszaka, ezáltal a 70%-os díjemelés nem történt meg, sőt figyelembe véve a rezsicsökkentést, településünkön jelen pillanatban egy nagyon kedvező díjtétel került elfogadásra. Mindezen indokokat figyelembe véve kérem a Képviselő-testületet, hogy a 179/2012.(XII.20.) számú határozatot visszavonni szíveskedjenek.

A napirendi pontot a Humán Értékek Bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottságának elnöke:

A Humán Értékek Bizottsága megtárgyalta a Hulladékszállítással kapcsolatos Együttműködési Megállapodás aláírása tárgyú napirendi pontot, és az előterjesztést elfogadásra javasolja a Képviselő-testület fele.

Szedlák Attila polgármester:

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi, Gazdasági és Településfejlesztési Bizottság elfogadásra javasolja Litér község önkormányzata Képviselő-testülete részére, hogy a Depónia Hulladékkezelő és Településtisztasági Kft, valamint Litér Község Önkormányzata közt a keletkezett hulladék begyűjtésére, szállítására és, kezelésére vonatkozó Együttműködési megállapodás aláírását támogassa, valamint elfogadásra javasolja a 179/2012.(XII.20.) számú Lkt határozat visszavonását.

Bencze Éva jegyző:

A következő Képviselő-testületi ülésre, előkészítésre kerül a közterületek tisztántartásáról, valamint a házi szemét összegyűjtéséről szóló rendelet tervezet. Az Együttműködési megállapodással párhuzamosan szükséges a jelenleg hatályos „A közterületek tisztántartásáról, valamint a házi szemét összegyűjtéséről szóló 21/1995.(VI.27.) rendelet”felülvizsgálata.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a hulladékszállításra vonatkozó Együttműködési megállapodás aláírásával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**50/2014.(IV.30.) LKt. határozata**

Litér Község Önkormányzatának Képviselő-testülete arról határozott, hogy aDepónia Hulladékkezelő és Településtisztasági Kft, valamint Litér Község Önkormányzata a keletkezett hulladék begyűjtésére, szállítására és kezelésére vonatkozó Együttműködési megállapodást köt.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. május 15.

Felelős: Szedlák Attila polgármester

Szedlák Attila polgármester:

Kérem, kézfeltartással szavazzon, aki a 179/2012.(XII.20.) számú Lkt határozat visszavonásával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**51/2014.(IV.30.) LKt. határozata**

Litér Község Önkormányzatának Képviselő-testülete arról határozott, hogy a 179/2012. (XII.20.) LKt. határozatát visszavonja.

A Képviselő-testület a lakossági szilárd hulladékgyűjtés, szállítás és kezelés szolgáltatási díjára vonatkozólag az alábbi kedvezményeket továbbra is adja:

1. azon idős házaspárok esetében, akik ténylegesen ketten élnek egy háztartásban és legalább az egyikük betöltötte a 70 életévet, az önkormányzat a szolgáltatási díj 50%-át átvállalja.
2. 70 év feletti ténylegesen egyedül élők esetében az önkormányzat a szolgáltatási díj 100%-át vállalja át.
3. 50%-os kedvezmény vonatkozik azokra a családokra, akik rendszeres gyermekvédelmi kedvezményben részesülnek.

Képviselő-testület megbízza Litér Község polgármesterét a szükséges intézkedések megtételére.

Határidő: azonnal

Felelős: Szedlák Attila polgármester

**9.) Virágvásár megrendezése**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Településünkön hagyománnyá vált a tavaszi virágvásár megrendezése, ami első alkalommal 1999. évben került lebonyolításra. A lakosság kedvezményes áron juthat egynyári virágpalántákhoz, és cserepes muskátlihoz. Minden egyes elültetett virággal a település lakói hozzájárulnak lakóhelyünk, környezetünk szebbé tételéhez,

Azért, hogy az idei évben is megrendezésre kerülhessen a virágvásár, Litér Község Önkormányzata költségvetésében a tartalék terhére 150 000,- Ft-os fedezetet kérek jóváhagyni.

A napirendi pontot a Humán Értékek Bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottságának elnöke:

A Humán Értékek Bizottsága megtárgyalta a Virágvásár megrendezése tárgyú napirendi pontot, és az előterjesztést elfogadásra javasolja a képviselő-testület fele.

Szedlák Attila polgármester:

A napirendi pontot a Pénzügyi Gazdasági és Településfejlesztési Bizottság is tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési Bizottság elfogadásra javasolja Litér Község Önkormányzatának Képviselő-testülete részére Virágvásár megrendezéséhez mindösszesen 150 000 Ft összegű fedezet biztosítását.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a virágvásár megrendezésére a 150 000 Ft összegű fedezet biztosításával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**52/2014.(IV.30.) LKt. határozata**

Litér Község Önkormányzatának Képviselő-testülete arról határozott, hogy a 2014. május 9.-i virágvásár megrendezéséhez Litér Község Önkormányzata költségvetésében 150 000 Ft összegű fedezetet biztosít.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. május 9.

Felelős: Szedlák Attila polgármester

**10.) Ond utcai játszótér bővítési ügye**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

A litéri kisgyermekes anyukák azzal a kérelemmel fordultak Önkormányzatunkhoz, hogy az Ond utcai játszótérre, a már meglévő hintaállvány mellé, 1 db kétüléses kisgyermeknek való hintaállványt biztosítsunk. A Humán Értékek Bizottsága megtárgyalta, és támogatta a kérelmet. Litér Község Önkormányzata 2014. április hó 23. napján árajánlatokat kért be
*„Litér, Ond utcai játszótér bővítése”* keretében 1 db kétüléses kisgyermekeknek való hintaállvány beszerzése és telepítése tárgyában.

Az árajánlatok benyújtásának határideje 2014. április 30. 9.00 óra volt. 3 db árajánlat érkezett:

1.) RD-MASTER KFT.(Balatonalmádi) Ajánlati ár **626 745,- Ft** melyösszesenkét bölcsőülőkés hintaállvány, homok ütéscsillapító felület, 78/2003 GKM rendelet szerinti első használatbavétel előtti felülvizsgálati díjat tartalmazza.

2.) ROYAL-KERT KFT.(Veszprém) Ajánlati ár **844 353,- Ft** melyösszesenkét bölcsőülőkés hintaállvány, homok ütéscsillapító felület, 78/2003 GKM rendelet szerinti első használatbavétel előtti felülvizsgálati díjat tartalmazza.

3.) HAÁSZ KFT.(Szeged) **179 070, - Ft** csak a kétüléses hintaállvány ára.

A Pénzügyi bizottsági ülésen elhangzott, hogy helyi vállalkozót kérjünk fel az ütéscsillapító elkészítésével, valamint határozzunk meg egy összeget, melyből megvásárolható a hinta és az ehhez szükséges egyéb költség is fedezhető

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi, Gazdasági és Településfejlesztési Bizottság elfogadásra javasolja Litér Község Önkormányzata Képviselő-testülete fele, hogy az Ond utcai játszótér bővítésével kapcsolatban 600 000 Ft-os keretet határozzon meg, mellyel a polgármester rendelkezhet.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a Pénzügyi Gazdasági és Településfejlesztési bizottság javaslatával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**53/2014.(IV.30.) LKt. határozata**

Litér Község Önkormányzatának Képviselő-testülete arról határozott, hogy az Ond utcai játszótér bővítésével, és egyéb költségeivel kapcsolatosan 600 000 Ft-os keretet határoz meg, mellyel a polgármester rendelkezhet.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. május 30.

Felelős: Szedlák Attila polgármester

**11.) Parkoló kialakítása az Álmos utcában**

*Előadó: Lukáts Gábor képviselő*

Szedlák Attila polgármester:

Parkoló kialakítása az Álmos utcában tárgyú napirendi pont előterjesztéséhez átadom a szót Lukáts Gábor képviselő úrnak.

Lukáts Gábor képviselő, Pénzügyi Gazdasági és Településfejlesztési bizottság elnöke:

A Litéri Csivitelő Óvoda mellett az Álmos utcában parkoló helyet szeretnénk kialakítani a nyitott árok lefedésével. A parkoló elkészítéséhez az önkormányzat biztosítaná az anyagot. Megvalósítása hasonló társadalmi munka keretében történne, mint tavaly az iskola udvarán a járda építése.

Szedlák Attila polgármester:

Ehhez szükséges egy előzetes felmérés, és a következő testületi ülésre a költséget beterjesztem. Van-e valakinek kérdése a napirendi pontra vonatkozólag?

Amennyiben nincs, kérem, kézfeltartással szavazzon, aki a parkoló kialakításával egyetért.

*A képviselő-testület 7 igen szavazattal egyetért.*

**Litér Község Önkormányzata Képviselő-testületének**

**54/2014.(IV.30.) LKt. határozata**

Litér Község Önkormányzatának Képviselő-testülete arról határozott, hogy az óvodai parkoló kialakításához szükséges anyag és gép költségeket felméri, melyet a Képviselő-testület elé terjeszt. Megvalósítása társadalmi munka keretében történik.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. május 30.

Felelős: Szedlák Attila polgármester

**12.) Pedagógusnap**

*Előadó: Szedlák Attila polgármester*

Szedlák Attila polgármester:

A pedagógus nap alkalmából az a javaslatom van, hogy a tavalyi keretösszeget arányosan, 10%-10% -al emeljük meg, mind az iskola mind az óvoda tekintetében. A jutalom keretet a megemelt összeggel együtt Szép kártyában biztosítanánk.

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi, Gazdasági és Településfejlesztési Bizottság elfogadásra javasolja Pedagógusnap alkalmából a 10%-10%-os jutalom keret emelését.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag?

Lukáts Gábor képviselő:

Javaslom, hogy Balatoni Koronában kapják a jutalom egy részét a pedagógusok.

Szedlák Attila polgármester:

Módosító javaslatként felteszem, szavazásra, ki az, aki elfogadja, hogy Pedagógusnap alkalmából a jutalomkeret egy része Balatoni Koronában kerüljön kifizetésre?

***A képviselő-testület 3 igen 4 ellene szavazattal nem fogadta el a módosító javaslatot.***

Szedlák Attila polgármester:

Van-e valakinek még hozzászólása, javaslata? Amennyiben nincs, kérem, kézfeltartással szavazzon, aki Pedagógusnap alkalmából a jutalom keret 10%-10%-os emelésével egyetért.

*A képviselő-testület 6 igen 1 tartózkodás mellett egyetért.*

**Litér Község Önkormányzata Képviselő-testületének**

**55/2014.(IV.30.) LKt. határozata**

Litér Község Önkormányzatának Képviselő-testülete Pedagógusnap alkalmából a Litéri Református Általános Iskolának a közterhek figyelembe vételével 694.000,-Ft valamint a Csivitelő Óvodának és Bölcsődének - a négy plusz fővel emelkedett létszámot és az így megemelkedett járulékokat figyelembe véve - 629.000,-Ft összegben jutalmat nyújt, Széchenyi Pihenő kártyára történő utalással.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. június 30.

Felelős: Szedlák Attila polgármester

A képviselő-testület több napirendi pontot nem tárgyalt, a polgármester a nyilvános ülést **18.00** órakor lezárta, majd a napirendi pontok tárgyalását **zárt ülésen** folytatták.

 **Szedlák Attila Bencze Éva**

 **polgármester jegyző**

**Jegyzőkönyv hitelesítők:**

**Auerbach János Kondics István**

 **képviselő alpolgármester**